
propunerii legislative privind transmiterea, cu titlu gratuit, a unor imobile din proprietatea Autorităţii Naţionale pentru Administrare şi Reglementare în Comunicaţii în domeniul public al unor unităţi administrativ-teritoriale
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, precum şi în acord cu art.75 alin.(1) din Constituţia României, republicată, Comisia juridică, de disciplină şi imunităţi şi Comisia pentru tehnologia informaţiei şi comunicaţiilor au fost sesizate, spre dezbatere în fond, cu propunerea legislativă privind transmiterea, cu titlu gratuit, a unor imobile din proprietatea Autorităţii Naţionale pentru Administrare şi Reglementare în Comunicaţii în domeniul public al unor unităţi administrativ-teritoriale, trimisă cu adresa nr. Plx. 379/2014 din 2 septembrie 2014. 
Camera Deputaţilor este Cameră decizională, în temeiul dispoziţiilor art.75 alin. (1) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat.
Senatul a respins propunerea legislativă în şedinţa din data de 24 iunie 2014, în calitate de primă Cameră sesizată.   

Consiliul legislativ a avizat negativ proiectul prezentului act normativ, prin avizul cu nr. 492/29 aprilie 2014. 

Propunerea legislativă are ca obiect de reglementare transmiterea, cu titlu gratuit, a unor imobile din proprietatea Autorităţii Naţionale pentru Administrare şi Reglementare în Comunicaţii (ANCOM) în domeniul public al unor unităţi administrativ-teritoriale.

Potrivit Expunerii de motive, unele dintre imobilele care au fost achiziţionate de ANCOM, din venituri proprii extrabugetare, cu destinaţia de sediu pentru structurile sale teritoriale, au devenit improprii pentru desfăşurarea activităţii, nemaifiind utile, situaţie în care, având în vedere şi interesul manifestat de autorităţile locale în preluarea imobilelor în cauză în scopul acoperirii unor nevoi de ordin social, se consideră oportună transmiterea, cu titlu gratuit, a respectivelor imobile.

În conformitate cu dispoziţiile art.61 şi art. 63 din Regulamentul Camerei Deputaţilor, republicat, cu modificările şi completările ulterioare, membrii Comisiei pentru tehnologia informaţiei şi a comunicaţiilor şi ai Comisiei juridice, de disciplină şi imunităţi au examinat propunerea legislativă, punctul de vedere al Guvernului şi avizele accesorii, în şedinţe separate.  

 În conformitate cu dispoziţiile art. 54 din Regulamentul Camerei Deputaţilor, republicat, cu modificările şi completările ulterioare, la dezbaterea proiectului de lege în cadrul Comisiei pentru tehnologia informaţiilor şi comunicaţiilor au participat, în calitate de invitaţi, din partea Ministerului Dezvoltării Regionale şi Administraţiei Publice, doamna Elena Cucoş – Şef birou şi domnul Mihai Grosan – director, iar din partea Autorităţii Naţionale pentru Administrare şi Reglementare în Comunicaţii (ANCOM), domnul Marinescu Cătălin – Preşedinte, domnul Marius Săceanu – director, Direcţia juridică, domnul Eduard Lovin – Director Executiv, Direcţia Executivă Reglementare şi doamna Mădălina Gavrilă – expert.
Deputaţii, membri ai Comisiei juridice, de disciplină şi imunităţi şi ai Comisiei pentru tehnologia informaţiei şi comunicaţiilor au fost prezenţi la lucrările comisiilor conform listelor de prezenţă.  

La lucrările Comisiei juridice, de disciplină şi imunităţi, potrivit art. 54 din Regulamentul Camerei Deputaţilor, republicat, cu modificările şi completările ulterioare, au participat în calitate de invitaţi, din partea ANCOM, domnul Marius Săceanu – director – Direcţia juridică, din partea Ministerului Dezvoltării Regionale şi Administraţiei Publice, domnul Mihai Grosan – director – Direcţia pentru descentralizarea administraţiei publice, iar din partea iniţiatorilor, domnul deputat Cătălin Tiuch.
În urma dezbaterilor propunerii legislative, membrii Comisiei pentru tehnologia informaţiei şi comunicaţiilor, reuniţi în şedinţa din data de 17 septembrie 2014 şi 19 noiembrie 2014, au transmis Comisiei juridice, de disciplină şi imunităţi Raportul preliminar de respingere a propunerii legislative privind transmiterea, cu titlu gratuit, a unor imobile din proprietatea Autorităţii Naţionale pentru Administrare şi Reglementare în Comunicaţii în domeniul public al unor unităţi administrativ-teritoriale.
Membrii Comisiei juridice, de disciplină şi imunităţi au examinat propunerea legislativă în şedinţa din data de 3 martie 2015.
În urma opiniilor formulate şi a finalizării dezbaterilor, membrii celor două comisii sesizate în fond au hotărât, cu majoritate de voturi, să propună plenului Camerei Deputaţilor respingerea propunerii legislative privind transmiterea, cu titlu gratuit, a unor imobile din proprietatea Autorităţii Naţionale pentru Administrare şi Reglementare în Comunicaţii în domeniul public al unor unităţi administrativ-teritoriale, din următoarele considerente:    
Art.44 alin.(1) din Constituţia României garantează dreptul de proprietate, iar alin.(2) precizează că proprietatea privată este garantată şi ocrotită în mod egal de lege, indiferent de titular. În plus, alin.(3) stabileşte că nimeni nu poate fi expropriat decât pentru o cauză de utilitate publică, stabilită potrivit legii, cu dreaptă şi prealabilă despăgubire.

Raportat la dispoziţiile constituţionale sus-menţionate, ne aflăm în faţa unei situaţii inedite echivalentă exproprierii, care vizează Autoritatea Naţională pentru Administrare şi Reglementare în Comunicaţii - autoritate publică autonomă cu personalitate juridică, sub control parlamentar, finanţată integral din venituri proprii, potrivit prevederilor art.1 alin.(1) din Ordonanţa de urgenţă a Guvernului nr.22/2009, aprobată prin Legea nr. 113/2010, cu modificările şi completările ulterioare.

Prin înlăturarea posibilităţii titularului dreptului de proprietate (în cazul de faţă ANCOM) - de a dispune în mod liber de bunurile vizate de prezenta propunere legislativă, se încalcă dreptul autorităţii publice de exercitare a prerogativei dispoziţiei, ca atribut ce ţine de esenţa dreptului de proprietate. De aceea, astfel cum este redactată, propunerea legislativă aduce atingere dispoziţiilor art.44 alin.(1) teza întâi din Constituţie, republicată, privitoare la garantarea dreptului de proprietate.

De asemenea, propunerea legislativă, urmărind practic reglementarea unui transfer silit de proprietate, nu respectă dispoziţiile referitoare la expropriere consacrate la art.44 alin.(1) şi (3) din Legea fundamentală şi la art.1 din primul Protocol la Convenţia europeană pentru apărarea drepturilor omului şi a libertăţilor fundamentale.

Menţionăm că aceste considerente au stat la baza adoptării Deciziei Curţii Constituţionale nr.871/2007, publicată în Monitorul Oficial al României, Partea I, nr.701 din 17 octombrie 2007, prin care   într-o  situaţie  similară,  au  fost  declarate  neconstituţionale dispoziţiile Ordonanţei de urgenţă a Guvernului nr. 110/2005 privind vânzarea spaţiilor proprietate privată a statului sau a unităţilor administrativ-teritoriale, cu destinaţia de cabinete medicale, precum şi a spaţiilor în care se desfăşoară activităţi conexe actului medical, Curtea constatând că actul normativ, în ansamblul său, este neconstituţional.

În plus faţă de argumentele prezentate, menţionăm că, potrivit prevederilor art.562 alin.(1) din Legea nr.287/2009 privind Codul civil, republicată, cu modificările ulterioare, „dreptul de proprietate privată  se stinge prin pieirea bunului, dar nu se stinge prin neuz".
Având în vedere cele de mai sus, transmiterea bunurilor imobile avute în vedere prin proiect, ar putea fi realizată doar printr-un act de voinţă al proprietarului - în speţă ANCOM - şi nu printr-o lege, ca act unilateral de voinţă al statului.
În raport cu obiectul şi conţinutul reglementării, propunerea legislativă face parte din categoria legilor organice.

